Prostituution sanotaan olevan maailman vanhin ammatti ja sitä ilmenee maailman kaikissa kulttuureissa sekä muutamissa eläinlajeissa, kuten pingviineillä. Prostituution asetelma on kuitenkin vahvasti sukupuolittunut, sillä enemmistö seksityöläisistä on naisia ja suurin osa asiakkaista miehiä. Halventaako laillistettu prostituutio naisten asemaa yhteiskunnassa vai onko säädelty prostituutio askel eteenpäin naisten oikeuksien puolesta?









Maailmalla väännetään edelleen kättä prostituution laillistamisesta ja sen tuomista yhteiskunnallisista hyödyistä ja haitoista. Lainsäädännön suhtautuminen prostituutioon riippuu maan kulttuurista, uskonnollisesta historiasta ja yhteiskunnallisista kokemuksista. Prostituutio voi olla laillista myyjän, mutta ei ostajan näkökulmasta; kriminalisoitua ja valvottua; kriminalisoitua, mutta ei valvottua; laittomasti järjestäytynyttä; tai laillisesti organisoitua.





Niin sanotun ”Pohjoismaisen mallin” tai tarkemmin sanottuna ”Ruotsalaisen mallin” mukaan seksin myyminen ei ole kriminalisoitua, mutta seksin ostaminen on. Suomessa seksin myynti sekä ostaminen on laillista, kunhan se ei tapahdu parittajan välityksellä, eikä myyjä ole ihmiskaupan uhri.





Viisi vuotta sitten koin elämäni ensimmäisen ja tähän mennessä ainoan todellisen kulttuurisokin, kun tepastelin turistina Amsterdamin punaisten lyhtyjen alueella. Minusta on edelleen uskomatonta, että on olemassa kokonaiselle korttelille omistettu ihmislihatiski, jossa voi käydä kirjaimellisesti ikkunaostoksilla. Viime vuosina julkisuuteen on noussut karmaisevia tarinoita ja paljastuksia ihmiskaupasta punaisten lasi-ikkunoiden takana.





Kauhutarinoista huolimatta olen henkilökohtaisesti sitä mieltä, että seksin myyminen ja ostaminen pitäisi olla dekriminalisoitua ja reguloitua. Uskon myös, että parhaiten tätä asiaa ajaisivat valtion monopolisoimat bordellit.





Perustelen mielipidettäni ihmisoikeudellisilla, taloudellisilla ja terveydellisillä syillä.









Amsterdamin ikkunat näyttävät nyt lasivankiloilta muistikuvissani









IHMISOIKEUDELLISET PERUSTEET





Prostituutiota on ollut olemassa kauan ennen Eedenin puutarhaa ja sitä tulee olemaan vielä Jeesuksen toisen tulemisen jälkeenkin. Prostituutio ei ole todennäköisesti koskaan poistumassa, koska seksille on aina kysyntää. Ihmisten biologisia tarpeita ei sivuuta lama eikä laki.





Vuosien 1919 – 1932 alkoholiajuomia koskeva kieltolaki synnytti Suomessa useita lieveilmiöitä, kuten alkoholijuomien salakuljetuksen, mikä siirsi suomalaisten rahat ulkomaalaisille rikollisille, kotipoltettu viina aiheutti terveydellisiä ongelmia ja kuolemia, aserikollisuus kasvoi, Suomen maine heikkeni maailmanmarkkinoilla, korruptio lisääntyi yhteiskunnan eri tasoilla, sekä suomalaisten oikeudentaju ja kansalaisuus heikkeni. Yhdysvalloissa kieltolaki nosti järjestäytyneen rikollisuuden uusiin sfääreihin, mistä gangsteri Al Capone on luultavasti kuuluisin esimerkki. Kieltolaista luovuttiin, kun se todettiin huonoksi ja samana päivänä, kun laki kumottiin, avattiin ensimmäiset Alkon liikkeet.





Bordellit vähentävät seksityöläisiin kohdistuvaa ihmiskauppaa, väkivaltaa ja väärinkäytöksiä. Mielestäni tärkein argumentti laillistetun seksityön puolesta onkin, että bordellien ollessa valvottuja ja säädeltyjä asiakkaat eivät kokisi tarvetta käydä hämärissä motelleissa ja yksityisasunnoissa ostamassa seksiä prostituutioon pakotetuilta ihmiskaupan uhreilta.





Ihmiskaupan toimintamalli on kärjistettynä ja yksinkertaistettuna seuraavanlainen: köyhästä maasta/perheestä olevalle nuorelle ja naiiville tytölle uskotellaan löytyvän huikeita uramahdollisuuksia länsimaista, jonne hänet vie uusi tuttavuus, joka esittelee itsensä kykyjenetsijänä/agenttina. Kohdemaassa tytöltä viedään passi ja hänet pakotetaan prostituutioon väkivallan ja huumeiden avulla. Tytön perheelle kerrotaan, että heidän tyttärensä on luomassa uraa, eikä ehdi pitämään perheeseensä yhteyttä.



Jos haluat masentua maailman raadollisuudesta, suosittelen katsomaan ruotsalaisen elokuvan Lilya 4-ever. Kirjoituksen aikana ko. elokuva löytyy HBO Nordic -suoratoistopalvelusta. Varoitan kuitenkin, että kyseinen elokuva voi helposti masentaa katsojan.





On kuitenkin tärkeää muistaa, etteivät kaikki seksityöläiset ole uhreja tai laitapuolen kulkijoita, vaan tavallisia aikuisia ihmisiä, joilla on monella korkeakoulutus ja ns. hyvä elämä. Tutkimusten mukaan enemmistö pohjoismaisista seksityöläisistä on maininnut ansaintamahdollisuuden ja seksuaalisen uteliaisuuden tärkeimmiksi syiksi harjoittaa seksityötä. Seksityön takana eivät ole niinkään päihdeongelmat ja perhetraumat, kuten jotkut voivat olettaa.





Enemmistö seksityöläisistä toivookin ammattinsa hyväksymistä yhteiskunnan silmissä, sillä se takaisi – tai vähintäänkin vahvistaisi – heidän turvallisuuden, terveyden ja ennen kaikkea ihmisoikeudet. Seksityöläiset kärsivät ihmisten asenteista, joten prostituution ”arkeistaminen” bordellien avulla murtaisi tabuja ja tekisi ihmisistä suvaitsevampia seksityöläisiä kohtaan.





Laittoman prostituution ja ihmiskaupan aiheuttama ihmiskärsimys on tarpeetonta, koska se olisi helposti estettävissä. Pimeät seksityöläiset kohtaavat työssään suhteettoman määrän väkivaltaa asiakkailtaan ja parittajiltaan. Raiskaukset, hakkaamiset, puukotukset ja ampumatapaukset ovat arkea laittomille seksityöläisille.





Naisiin kohdistuvalta väkivallalta on helppo ummistaa silmänsä, kun kyseessä oleva uhri on seksityöläinen. Reaktiomme on täysin eri, jos luemme lehdestä uutisen: mies hakkasi hoitajan henkihieveriin kuin asiakas pieksi prostituoidun kuoleman kynnykselle.









” Seksi myy" on monesti mainosalalla kuultu klisee









TALOUDELLISET PERUSTEET





Laiton prostituutio siirtää suomalaisten rahoja ulkomaalaiselle järjestäytyneelle rikollisuudelle, joka pyrkii alati laajentamaan toimintaansa ja vaikutusvaltaansa. Valtion omistamat, valvomat ja säätelemät bordellit tarjoaisivat mahdollisuuden laskuttaa ja verottaa seksityöstä. Samalla kitkettäisiin rikollista toimintaa.





Yksityiset sote-alan yritykset toimivat sillä periaatteella, että lääkärit vuokraavat yritykseltä toimiston, josta he maksavat vuokraa. Lääkärit pitävät vastaanottoa yrityksen tiloissa ja laskuttavat asiakkaita hinnastonsa mukaisesti. Bordellit voisivat toimia samalla periaatteella: seksityöläinen on palveluammatissa työskentelevä yksityinen elinkeinonharjoittaja.





Bordellit työllistäisivät seksityöläisten lisäksi myös vartijoita, jotka huolehtivat työntekijöiden turvallisuudesta ja yleisestä järjestyksestä: sairaanhoitajia, jotka huolehtivat säännöllisistä sukupuolitauti- ja HIV-testeistä sekä muista terveyteen ja hyvinvointiin liittyvistä asioista; asiakaspalvelijoita, jotka hoitavat ajanvarauksen ja laskutuksen; sekä toimintapäälliköitä, jotka vastaavat bordellien kokonaisvaltaisesta toiminnasta.





Seksityöläisen mahdollisuus harjoittaa itsenäistä liiketoimintaa bordellin alaisuudessa antaisi naisille (ja miehille) autonomisen päätäntävallan omasta kehostaan. Seksityöläinen voisi valita omat asiakkaansa, määrittää tuntihinnoittelun, sekä palvelunsa tarjonnan. Kaikista tärkeintä kuitenkin on, että seksityöläisellä on tällöin mahdollisuus lopettaa, jos hän haluaa.





Suomeen ei luultavasti mahtuisi kovin montaa bordellia. Todennäköisesti ainoastaan yksi toimipiste per etelä-Suomen kaupunki, mm. Helsinki, Turku, Tampere. Toisaalta tiedämme, että Suomessa on tällä hetkellä n. 8 000 seksityöläistä, joista osa on koko-aikaisessa työssä ja loput itärajalta saapuvia kausityöläisiä. Loppujen lopuksi kysyntä määrittäisi toimipisteiden määrän ja kysyntää emme voi vielä tietää.





Argumentti, että prostituutio vahvistaa näkemystä naisista ainoastaan kauppatavarana pitäisi paikkansa ainoastaan siinä tilanteessa, mikäli kaikki naiset myisivät seksiä. Suomessa naisten kolme yleisintä ammattia ovat: 1. myyjä, 2. lähihoitaja ja 3. sairaanhoitaja, mutta en minä siitä huolimatta kääntyisi kenen tahansa naisen puoleen kurkkukipuni kanssa. Bordellien ei muutenkaan tarvitse olla sukupuolittuneita, vaan niin naiset kuin miehetkin voivat työskennellä niissä ja palvella omaa asiakaskuntaansa.





Tiedämme, että seksiä ostavat niin nuoret kuin vanhat, sinkut ja naidut, rikkaat ja kuuluisat sekä yksinäiset ja vähävaraiset. Isät ja veljet, poikaystävät ja parhaat ystävät, duunarit ja pomot, pelimiehet ja neitsyet. Mutta myös vanhat leidit, lesket, yh-äidit, kotirouvat, seksiriippuvaiset, kehitys- ja liikuntavammaiset. Niin ikään julkkikset, poliitikot, presidentit, urheilijat kuin näyttelijätkin. Yhteiskuntahierarkian alimmasta kastista sen ylimmälle tasolle.









Seikkailunkaipuu, seksuaaliset mieltymykset ja itsenäisyys ajavat naisia seksityöhön









TERVEYDELLISET PERUSTEET





Yksinäisyys ja yksinäisyyden tunne on suomalaisissa vuosi vuodelta lisääntynyt, mikä taas voi johtaa mielenterveydellisiin ongelmiin. Monet seksityöläiset sanovatkin, että osa asiakkaista ei hae pelkästään seksiä, vaan läheisyyttä. Läheisyys on yleismaailmallinen, inhimillinen tarve.





Henkilökohtaisesti haluaisin nähdä bordelleja jo pelkästään sen takia, että incelit ymmärtäisivät, ettei seksi ole niin ihmeellistä kuin he sen kuvittelevat. Käytyään kerran bordellissa incelit voisivat jättää myrkyllisen mielentilansa ja keskittyä tekemään elämällään jotain mielekästä.





Bordellit panostavat turvaseksin harjoittamiseen, mikä vähentää seksitautien ja HIV:n esiintyvyyttä. Bordellien tiloissa ei myöskään sallita päihteitä, mikä vähentää rikollisuutta ja terveydellisiä ongelmia. Yhteisillä pelisäännöillä pyritään takaamaan sekä palveluntarjoajan että asiakkaan turvallisuus. Seksityöläinen menettäisi ”hygieniapassinsa”, jos hän ei käy säännöllisissä testeissä ja tällöin toimilupa menisi jäähylle.









Gigolo on jotenkin vanhentunut termi, joten miten olisi Brostituoitu?









Olen henkilökohtaisesti ristiriitautunut asian suhteen, sillä en itse maksaisi seksistä. En kuitenkaan nosta tällä itseäni jalustalle ja tuomitse heitä, jotka maksavat. Kirjoitin tuntemuksistani seksin osalta varsin kattavasti luetuimmassa kirjoituksessani Neitsytlutka: Vaimomatskua vai panoseuraa?





Prostituutiossa minua häiritsee ihmiskaupan hirviömäisyys, rikollisuuden rahoittaminen, naisiin kohdistuva väkivalta ja alistaminen, sekä länsimaille tyypillinen kehitysmaihin kohdistuva seksiturismi. Uskon, että kaikkiin näihin epäkohtiin voitaisiin puuttua oman yhteiskuntamme tasolla valtion monopolisoimilla bordelleilla. En usko, että yksityinen sektori pysyisi vapaana korruptiosta ja ihmiskaupasta. Vastaavanlaisia skandaaleja olemme jo näheet yksityisten sote-alan toimijoiden tavassa hoitaa vanhainkoteja.





Kuulostaako kaikki tämä täysin utopistiselta? Sopisiko tällainen käytäntö suomalaiseen yhteiskuntaan ja elämäntyyliin? Kaikki, mistä olen tähän asti kirjoittanut, on jo arkipäivää Saksassa.





Voi olla haastavaa päästä yli prostituution synnyttämistä negatiivisista mielikuvista. Kaikenlainen prostituutio, myös laillinen ja kaikkia osapuolia kunnioittava, yhdistetään punaisiin neonvaloihin, järjestäytyneeseen rikollisuuteen, ihmiskauppaan, huumeidenkäyttöön, seksitauteihin ja kaikenlaiseen ikävään. Prostituutio ei synnytä positiviisia konnotaatioita. Ilotalo on sanana kaikkea muuta kuin ilon talo. Huora ei ole sama kuin uranainen. Bordelli kuulostaa pehmeältä ja eksoottiselta, vaikka tiedämme sen tarkoittavan ranskaksi prostituution taloa.





Kaikki sanat menettävät kuitenkin merkityksensä, jos niitä toistaa tarpeeksi monta kertaa.

Bordelli.

Bordelli.

Bordelli.

Bordelli.

Bordelli.

Bordelli.

Bordelli.

Bordelli.

Bordelli.

Bordelli.

Bordelli.